《分得惠山泉送张公实参议还浙江》
明代·程敏政

岿然九龙山，下有鸣玉声。苍藓络深罅，溅溅流石泓。

逝人一回首，倒影下空明。峰头陆羽祠，俯瞰若有情。

峰麓听松庵，织竹存遗铛。我昔停征车，凭阑濯尘缨。

一𣂏毛发爽，再饮肌骨清。中𤃩乃伯仲，此品宁虚名。

张公佐浙省，矫矫人中英。峻操如隐之，冰蘖相峥嵘。

泉石岂无癖，所羁在王程。官舟忽南下，寻源重兹行。

怀古应有作，颠崖念苍生。龙团笑茶谱，石鼎怜诗盟。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。